Apetit (yritys)

Apetit Oyj on Helsingin pörssissä noteerattu elintarviketeollisuuden yrityskonserni. Apetit valmistaa pakasteita, kasviöljyjä ja rehuraaka-aineita. Yhtiö perustettiin Säkylään vuonna 1950 nimellä Länsi-Suomen Sokeritehdas Oy.

Liikevaihtonsa perusteella Apetit kuuluu Suomen 500 suurimman yrityksen joukkoon. Vuonna 2025 se sijoittui Talouselämä-lehden ylläpitämällä listalla sijalle 423.

 Historia 
 Länsi-Suomen Sokeritehdas / Lännen Tehtaat (1950–2013) 
Apetit aloitti toimintansa Säkylässä vuonna 1950 nimellä Länsi-Suomen Sokeritehdas. Alkuaikoinaan yhtiö oli merkittävä sokerin valmistaja. 1960-luvulla käynnistettiin taimiviljelyliiketoiminta. 

Vuonna 1973 yhtiö vaihtoi nimekseen Lännen Tehtaat Oy. 1970-luvulla yhtiöllä oli muun muassa konepajatoimintaa.

Lännen Tehtaat lopetti oman sokeriliiketoimintansa 1990-luvun alussa, ja perusti Cultorin kanssa yhteisyritys Sucros Oy:n. Lännen Tehtaat omisti Sucrosista 20 prosenttia. 

Vuonna 1995 Lännen Tehtaat osti Ingmanilta ruokapakasteiden ja pakastevihannesten liittyvän liiketoiminnan. Ingman oli ostanut Apetit Pakasteen Huhtamäeltä neljä vuotta aiemmin. Vuonna 1996 ostettiin Tresko Foodin (myöhemmin Tresko Fish) osake-enemmistö.

Lännen Tehtaat harjoitti konepajatoimintaa vuoteen 2004 asti. Toukokuussa 2004 se myi Lännen-tuotemerkillä harjoittamansa kaivurikuormaajien valmistuksen. Uuden yhtiön nimi oli Lännen Tractors Oy, eikä Lännen Tehtaat ei ollut sen osakkaana. Samassa kuussa se osti enemmistön Kuopion Kalatukku Oy:stä. Se yhdisti Kuopion Kalatukun ja tytäryhtiönsä Tresko Fishin Apetit Kala Oy:ksi.

Toimitusjohtaja Erkki Lepistön seuraaja Matti Karppinen aloitti yhtiön toimitusjohtajana vuonna 2005.

pienoiskuva|vasen|Säkylän Lännen Tehtaat vuonna 2011
Tammikuussa 2007 Lännen Tehtaat kertoi myyvänsä Hankkija-Maatalous-yhtiölle omistamansa 51 prosentin osake-enemmistöt Suomen Rehu Oy:stä ja Avena Nordic Grain Oy:stä. Kilpailuviraston selvityksen jälkeen Avena Nordic Grainin myynti peruuntui. Suomen Rehu Oy:n osakekauppa toteutui kesäkuussa 2007. Kauppaan sisältyi ehto, jonka mukaan Hankkija-Maataloudella oli oikeus ostaa loput Suomen Rehun osakkeista aikaisintaan 15 kuukauden kuluttua kaupan jälkeen.

Apetit Pakaste Oy:n ja Ravintoraision yhteisyrityksen Ateriamestarit Oy:n toiminta päättyi loppuvuonna 2012, minkä jälkeen sekä Apetit että Raisio jatkoivat suurkeittiömyyntiä itsenäisesti.

 Apetit Oyj (2013–) 
Lännen Tehtaat päätti kevään 2013 yhtiökokouksessa muuttaa nimensä Apetit Oyj:ksi. Hallitus katsoi, ettei Lännen Tehtaat vastannut enää yhtiön nykyisiä liiketoimintaa. Yhtiö oli käyttänyt nimeä Apetit kuluttajatuotteidensa tuotemerkkinä.

Toimitusjohtaja Karppinen irtisanottiin huhtikuussa 2014. Päätöstä perusteltiin Apetitin uudistustarpeella. Hänen seuraajakseen valittiin syyskuussa Stora Enson johtokunnasta diplomi-insinööri Juha Vanhainen, joka aloitti toimitusjohtajana seuraavan vuoden huhtikuussa.

Vuonna 2016 Apetit teki strategisen päätöksen keskittyä liiketoiminnassaan kasvispohjaiseen ruokaan.
Kesäkuussa 2017 Apetit Oyj kertoi myyvänsä kalaliiketoimintansa, Apetit Kalan Kuopiosta ja Suomessa, Ruotsissa ja Norjassa toimineen Maritim Food Groupin norjalaiselle Insulalle. Apetit jätti itselleen vähemmistöosuuden Suomen kalaliiketoiminnasta, Norjan kilpailuviranomainen hyväksyi kaupan lokakuussa. joka toimi Kuopiossa Escamar Seafood -nimellä.

Heinäkuussa 2019 yhtiö myi tuoretuotetoimintansa ruotsalaiselle Greenfoodille. Juha Vanhainen luopui toimitusjohtajan tehtävistä elokuussa, ja hänen seuraajanaan aloitti HKScanin johtotehtävissä työskennellyt, maatalous- ja metsätieteiden maisteri Esa Mäki. 

Apetit myi Viljakauppa-liiketoiminta-alueen eli Avena Nordic Grain Oy:n Berner Oy:lle maaliskuussa 2022. Yhtiöt olivat tehneet yhteistyötä Viljelijän Avena Berner -nimellä vuodesta 2018 lähtien. Samassa kuussa toteutui myös aiemmin sovittu kauppa, jossa Scandagra-konserni osti Viljakaupan Baltian liiketoiminnan.

Escamar Seafoodin toiminta loppui keväällä 2024.

Keväällä 2025 Apetit otti sipulin sopimusviljelykasvikseen. Heinäkuussa yhtiö kertoi sijoittavansa Kantvikin kasviöljypuristamoon. Kahden miljoonan investoinnilla haluttiin parantaa rapsijauheen raaka-aineen valmistusprosessia. Lokakuussa ostettiin Foodhills, Ruotsin suurin pakasteherneen tuottaja.

 Organisaatio 
Vuonna 2025 yhtiö toimi neljällä paikkakunnalla: Helsingissä, Kirkkonummella, Pudasjärvellä ja Säkylässä. Konserniin kuuluu myös osakkuusyhtiö Sucros Oy, josta Apetit omistaa 20 % . 

Vuonna 2025 yhtiön suurimmat omistaja olivat Valion Eläkekassa, Berner, Esko Eela, Nordea ja Maa- ja metsätaloustuottajain Keskusliitto. Yhtiöllä oli noin 170 sopimusviljelijää, jotka tuottivat sille hernettä, lanttua, mukulaselleriä, palsternakkaa, perunaa, pinaattia, porkkanaa, punajuurta, purjoa ja sipulia. Apetit testaa sopimusviljelyyn valitut lajit ja niiden viljelymenetelmät Räpin koetilalla.

 Liiketoiminta 
Apetit-konserni on jakautunut kahteen liiketoiminta-alueeseen: Ruokaratkaisut ja Öljykasvituotteet. 

Ruokaratkaisut tuottaa vihannes- ja ruokapakasteita sekä käyttövalmiita kasviksia. Sen valmistamia tuotteita myydään Apetit-tuotemerkillä, mutta myös kauppojen omilla tuotemerkeillä.

Yhtiön Öljykasvituotteet jalostaa kasviöljyjä ja tuottaa öljykasvipohjaisia rehuraaka-aineita Kirkkonummella sijaitsevassa öljynpuristamossa. Sen valmistamia tuotteita myydään Apetit- ja Neito-tuotemerkeillä.

 Katso myös 
 Apetit
 Lännen Pakaste

Lähteet

 Kirjallisuutta 


Aiheesta muualla
 Apetit

Luokka:Suomalaiset pörssiyhtiöt
Luokka:Suomalaiset elintarvikeyritykset
Luokka:Säkylä